b"\n_START_ARTICLE_\nWidewutis\n_START_SECTION_\nLlegendes\n_START_PARAGRAPH_\nSegons la llegenda, Widewutis i Bruteno eren reis dels cimbris que foren expulsats pels gots de les seves terres. Els cimbris arribaren a Ulmiganea, que estava habitada per tribus m\xc3\xa9s primitives, les quals no coneixien l'agricultura ni la construcci\xc3\xb3 de cases i viles. Widewutis i Bruteno civilitzaren aquesta gent i anomenaren Pr\xc3\xbassia a la regi\xc3\xb3, paraula que deriva de Bruteno (Pruteno). Gintaras Beresnevi\xc4\x8dius ha fet notar que aquesta arribada t\xc3\xa9 molta coincid\xc3\xa8ncia amb l'emigraci\xc3\xb3 dels longobards cap a la pen\xc3\xadnsula It\xc3\xa0lica. Widewutis govern\xc3\xa0 amb saviesa i cre\xc3\xa0 lleis per regular la vida familiar (per exemple, estava perm\xc3\xa8s que cada home tingu\xc3\xa9s tres esposes; estava permesa la incineraci\xc3\xb3 de parents greument malalts i la infidelitat es castigava amb la mort), la vida en societat (per exemple, estava prohibida l'esclavitud; els guerrers distingits en batalla i posse\xc3\xafdors d'un cavall eren ascendits a la noblesa), i s'establien els c\xc3\xa0stigs per l'activitat criminal. Bruteno tenia el c\xc3\xa0rrec de criwo cyrwaito, el sume sacerdot que s'encarregava de la vida religiosa. Widewutis tingu\xc3\xa9 dotze fills, que foren caps de tribus i els seus noms serviren per designar el territori corresponent a cada un, per exemple, Litu\xc3\xa0nia porta el nom del fill gran, anomenat  Litvas, Sud\xc3\xb2via era el territori de Sudo, etc. Va tenir una llarga vida i als 116 anys, Widewutis s'immol\xc3\xa0 juntament amb Bruteno en una cerim\xc3\xb2nia religiosa al temple de Romuva. Ambd\xc3\xb3s germans van ser venerats com a part d'un mateix d\xc3\xa9u que anomenaven Wurskaito.\n_START_SECTION_\nBandera\n_START_PARAGRAPH_\nWidewutis tenia una bandera blanca, que mesurava cinc per tres colzes. Aquesta bandera tenia dibuixats tres d\xc3\xa9us prussians, segons narra Grunau en la seva obra. A l'esquerra estava el d\xc3\xa9u de l'infram\xc3\xb3n, Peckols, representat en forma d'home vell amb barba blanca i un mocador blanc al cap; al mig estava  el d\xc3\xa9u del cel, el tro i la tempesta, Perk\xc5\xabnas, representat per un home de mitjana edat amb cabellera espessa; a la dreta estava el d\xc3\xa9u del mar i la collita, Patrimpas, que estava representat per la imatge d'un home jove sense barba que duia una corona feta amb espigues de cereal. La bandera de Widewutis tenia tamb\xc3\xa9 altres s\xc3\xadmbols misteriosos, que recorden l'alfabet cir\xc3\xadl\xc2\xb7lic. Alguns ling\xc3\xbcistes han provar de desxifrar-los sense aconseguir-ho."